মুসলমান হওয়ার অর্থই হলো কসমোপলিটান হওয়া। সেটি হলো নানা ভাষার মানুষের সাথে একত্রে বসবাসের সামর্থ। আল্লাহর উপর ঈমান আনার সাথে সাথে তাকে যেমন নামায-রোযার সামর্থ অর্জণ করতে হয়,তেমনি অর্জণ করতে হয় অন্য ভাষা ও অন্য বর্ণের মুসলমানকে ভাই রূপে গ্রহণ করার সামর্থ।কারণ সে যে ভাই সে পরিচয়টি তো মহান আল্লাহর দেয়া।আর ভাই রূপে গ্রহণ করার সে সামর্থটি অর্জিত না হলে বুঝতে হবে ঈমান নিয়ে বেড়ে উঠায় দারুন সমস্যা রয়েছে।বাংলার ভূমি এবং বাংলার নগর ও গ্রামগুলি বহুশত বছর পূর্ব থেকেই কসমোপলিটন ছিল। তখন উপমহাদেশের নানা ভাষার অবাঙালী মুসলমানগণ বাঙালী মুসলমানদের কাছে ভাই রূপে গণ্য হত। তখন একই জনপদে বাঙালীর সাথে একাকার হয়ে বসবাস করেছে আরব,তুর্ক,পাঠান,আফগান ও মোগলসহ নানা ভাষার মানুষ।কেউ কাউকে শত্রু ভাবেনি। কলহ-বিবাদও দেখা দেয়নি। ইখতিয়ার বিন বখতিয়ার খিলজি,ঈসা খান,সিরাজুদ্দৌলার ন্যায় অবাঙালী শাসকেরাও তাদের কাছে অতি আপন রূপে গণ্য হয়েছে। ব্রিটিশ বিরোধী স্বাধীনতার লড়াইয়ে কায়েদে আযম মুহাম্মদ আলী জিন্নাহর ন্যায় অবাঙালীকেও তারা নেতা রূপে গ্রহণ করেছে। কিন্তু সে চেতনাটি ভাষা আন্দোলনের পর আর বাঁচেনি। একাত্তরে বাংলার মাটিতে অবাঙালীরা গণ্য হয়েছে হত্যাযোগ্য শত্রু রূপে। সর্বস্ব লুন্ঠন করে বস্তিতে বসানো হয় ভারত থেকে প্রাণ বাঁচাতে আসা কয়েক লক্ষ বিহারীকে। তেমনি গলাধাক্কা দিয়ে সাগরে ফেরত পাঠানো হয়েছে মিয়ানমার প্রাণ বাঁচাতে থেকে আসা রোহিঙ্গা মুসলমানদের।ইসলামশূণ্য হলে মানুষ যে কতটা মানবতাশূণ্য হয় এ হলো তার প্রমাণ।বাঙালী মুসলমানের চেতনা ও চরিত্রে এ ভয়াবহ পচনটি একদিনে আসেনি। বরং সৃষ্টি করা হয়েছে বহু বছরের পরিকল্পনায়।সে পরিকল্পনার মূলে ছিল,ইসলামি জ্ঞানার্জনকে বাধাগ্রস্ত করা।পবিত্র কোরআনে মহান আল্লাহতায়ালা ঈমানশুণ্য মানুষদের জন্তু-জানোয়ারের চেয়েও নিকৃষ্ট বলেছেন।সে ঈমানশূণ্যতা আসে ইসলামী জ্ঞানের পুষ্টিহীনতায়।যে রাষ্ট্রে মানুষরূপী এরূপ পশুরা বেড়ে উঠে,সে রাষ্ট্রের পক্ষে পৃথিবীর দুই শত রাষ্ট্রের মাঝে দুর্র্বত্বতে বার বার প্রথম হওয়ার মত নিকৃষ্ট কাজটিও অতি সহজ হয়ে যায়। অতি সহজ হয়ে যায় ভোট-ডাকাতি,ব্যাংক-ডাকাতি,খুন-গুম,ব্যভিচার ও নানারূপ সন্ত্রাস।বুদ্ধিবৃত্তিক পচন এবং দুর্র্বত্তিতে বিশ্ব-রেকর্ড গড়ার কাজটির শুরু তো তখন থেকেই্। বাঙালী মুসলমানদের সমগ্র ইতিহাসে এটিই হলো সবচেয়ে বড় আত্মঘাত।